Hoof praat ná skooltragedieSkoolhoof Hein Knoetze troos Maandag ‘n leerling. (Foto: Mia Spies/Twitter) Leerders en personeellede van Hoërskool Driehoek in Vanderbijlpark het Maandag traumaberading ontvang nadat vier leerders Vrydag dood is nadat ŉ deel van ŉ betonloopvlak by die skool meegegee het. Hein Knoetze, skoolhoof van Hoërskool Driehoek, het Maandag gesê elke personeellid van die skool, insluitend hyself, het traumaberading by die skool ontvang. “Ons moet daar wees vir die kinders.” Volgens Knoetze het die traumaberading rustig en kalm verloop waarna leerders ook Dinsdag by die skool kan aanmeld om die gebeure wat Vrydag by hul skool afgespeel het, te probeer verwerk. Daarna sal die skool ook beradingsfasiliteite by kerke gebruik sodat leerders ook berading nader aan hul huis kan ontvang. ŉ Dankbare Knoetze vertel dat hulp van alle kante instroom vir die personeel en leerders ná Vrydag se tragedie. “Die hulp is oorweldigend. Ek kan dit amper nie verwoord nie.” Skoolhoof Hein Knoetze troos Maandag ‘n leerling. (Foto: Mia Spies/Twitter) Hy erken dat niks hom as skoolhoof kon voorberei vir wat Vrydag by die skool gebeur het nie. “Dit is baie hartseer. Met stadiums voel dit of ŉ stuk van jou siel uitgeruk is. “Ons troos is egter die innerlike sterkte. Die skool se Christelike karakter en geloof dra ons deur hierdie tyd.” Knoetze sê dat daar selfs te midde van die chaos Vrydag kalmte was. Die personeel en matriekraad het glo leerders ná die ineenstorting van die loopbrug na die skoolsaal begelei waarna die hoofdogter vir die leerlinge gebid het. Die skool beplan ŉ gesamentlike gedenkdiens vir Roydon Olckers, Jandré Steyn, Marli Currie en Marnus Nagel wat hul lewens in die ineenstorting verloor het. Die diens sal egter op ŉ latere stadium geskied sodra die onderskeie families van hul geliefdes afskeid geneem het. Volgens Knoetze mik die skool om volgende Maandag te heropen. ŉ Vergadering sal egter vanaand gehou word om te bepaal of dit wel moontlik is. Hy het bevestig dat geen van die ernstige beseerde leerders al uit die onderskeie hospitale ontslaan is nie en dat hulle steeds mediese behandeling ontvang.